የአገር ውስጥ  የመድሓኒት አምራቾች በውጭ ምንዛሪ እጥረት ምክንያት ማምረት አልቻልንም አሉ
የአገር ውስጥ የመድሓኒት ፋብሪካዎች በውጭ ምንዛሪ እጥረት ምክንያት በሙሉ አቅማቸው  ማምረት  እንዳልቻሉ አስታወቁ  ።የአገር ውስጥ የመድሓኒት አምራች ፋብሪካዎች ከፍተኛ የሆነ የውጭ ምንዛሪ እጥረት ምክንያት ለመድሓኒት ምርት የሚውለውን ተገቢውን የመድሓኒት ግብዓት ከውጭ  ማስገባት  እንዳልቻሉ ለዋልታ ቅሬታቸውን አቅርበዋል ።በአገሪቱ የሚገኙ ስምንት የሚደርሱ የመድሓኒት ፋብሪካዎች በሙሉ አቅማቸው እያመረቱ ባለመሆኑ የተወሰኑ ሠራተኞቻቸውን እየቀነሱ  መምጣታቸውንም ጭምር ተናግረዋል ።የኢትዮጵያ መድሓኒት ፋብሪካ የፕላንት ሥራ አስኪያጅ የሆኑት አቶ ከድር ሸሪፍ  እንደገለጹት  ፋብረካው  ከኢትዮጵያ ንግድ ባንክ በቂ የሆነ የውጭ ምንዛሪ ባለማግኘቱ ለምርት የሚሆኑ  የተለያዩ ግብዓቶችን ሟሟላት አልቻለም   ብለዋል ።የአዲስ መድሓኒት ፋብሪካ የገበያ መምሪያ ሥራ አስኪያጅ አቶ ከበደ ብርሃነ በበኩላቸው ለመድሓኒት ግብዓት የሚሆን ከ80 እስከ 90 በመቶ የሚሆነው የጥሬ ዕቃ ከውጭ አገር የሚገባ በመሆኑ በግብዓት እጥረት ምክንያት በሙሉ አቅም ምርት ማምረት እንዳልቻለ ተናግረዋል ።በዘንድሮ ዓመት የአገር ውስጥ የመድሓኒት ፋብሪካዎች ለመድሓኒት ፈንድና አቅርቦት ኤጀንሲ 1ነጥብ 1 ቢሊዮን ብር የሚገመት መድሓኒት ለማቅረብ ጨረታ ያሸነፉ ቢሆንም  ለምርቱ የሚሆን ጥሬ ዕቃ ማስገባት እንዳልቻሉ የጁልፋር ኢትዮጵያ መድሓኒት ፋብሪካ  ዳይሬክተር አቶ ሙከሚል አብደላ  ተናግረዋል ።የአገር ውስጥ  የመድሓኒት  ፋብሪካዎች አሁን  ያጋጠማቸው  የውጭ  ምንዛሪ  እጥረት ችግር  ከቀጠለም ፋብሪካዎቹ  የመድሓኒት ምርት  እስከ ማቆም ሊደርሱ እንደሚችሉም አቶ ሙከሚል ገልጸዋል ።የአገር ውስጥ የመድሓኒት ፋብሪካዎች ያጋጠማቸውን የውጭ ምንዛሪ እጥረት መሠረት በማድረግ ዋልታ ቴሌቭዥን ለብሔራዊ ባንክ ምክትል ገዥና ዋና ኢኮኖሚስት ዶክተር ዮሃንስ አያሌው ጥያቄ ያቀረበ ሲሆን ባንኩ የፋብሪካዎቹ የውጭ ምንዛሪ እጥረት እዚህ ደረጃ ላይ መድረሱን እንደማያውቁና ችግሩን  ለፋብሪካዎቹ  ቅድሚያ በመሥጠት እንዲስተናገዱ ለማድረግ  ጥረት የሚደረግ መሆኑን አስረድተዋል ።